
הנדון: בקשה לפתיחה בחקירה פלילית נגד מר מרדכי דוד בחשד לתקיפה ואיומים כלפי פעילי התנועה למען איכות השלטון 
סימוכין: פניותינו מהימים 4.11.2025, 19.11.2025, 1.2.2026, 6.5.2026
בשם התנועה למען איכות השלטון בישראל, ע"ר (להלן: "התנועה"), הרינו מתכבדות לפנות אליכם כדלהלן:
1. עניינה של פנייה נוספת זו הוא באירוע חמור מיום 20.6.2026 שתועד ברשתות החברתיות, במסגרתו מר מרדכי דוד הגיע למתחם ההפגנה מאורגנת מטעם התנועה בכיכר הבימה בתל אביב, המתקיימת בכל שבת, והטריד לכאורה את עובדי ופעילי התנועה, ובהם מר אריה רוטמן, פעיל ועובד מטעם התנועה, אשר תלונה זו מוגשת גם בשמו באופן פרטני (ייפוי כוח מטעם מר אריה רוטמן מצורף למכתב זה ומסומן כנספח א'). 
2. כפי שניתן לראות בסרטון המצורף לפניה זו, מר רוטמן עמד בכניסה למתחם ההפגנה, בעוד מרדכי דוד דוחף אותו ומנסה להיכנס למתחם, ולאחר מכן נצמד אליו ודוחף אותו תוך שהוא מקלל ומצלם את פעילותו. 
3. כפי שהדגשנו בפנייתנו שבסימוכין, דפוס פעולה זה, החוזר ונשנה, במסגרתו מרדכי דוד נטפל לכאורה לשורת אישים ארוכה, לרבות עיתונאים, פעילי מחאה ואנשי מערכת המשפט, מעלה חשד ממשי לביצוע עבירות פליליות לפי חוק העונשין, התשל"ז–1977 (להלן: ״חוק העונשין״), כפי שיפורט להלן. בנוסף, מדובר בהתנהלות עבריינית שיטתית, המכוונת לפגוע בלב-ליבה של הדמוקרטיה הישראלית ובראש בעיקרון שלטון החוק, עיקרון השוויון בפני החוק וחופש המחאה במדינה דמוקרטית – זכות יסוד חוקתית.
4. לנוכח האמור, נתכבד לפנות בזאת בבקשה דחופה כי תורו על פתיחה מיידית בחקירה פלילית בעניין מעשיו החמורים של מרדכי דוד, וזאת לשם בירור החשדות ולמיצוי הדין עמו.
חשש לביצוען של עבירות לפי חוק העונשין 
5. התנהלותו של מרדכי דוד, כפי שפורטה לעיל, מעלה חשד ממשי לביצוען של עבירות פליליות חמורות לכאורה לפי חוק העונשין, ובהן בראש ובראשונה עבירת התקיפה, עבירת האיומים, גרימת מטרד לציבור והתנהגות פסולה במקום ציבורי, עבירות שדינן מאסר.
6. סעיף 378 לחוק העונשין מגדיר מהי תקיפה, וקובע כי: "המכה אדם, נוגע בו, דוחפו או מפעיל על גופו כוח בדרך אחרת, במישרין או בעקיפין, בלא הסכמתו או בהסכמתו שהושגה בתרמית – הרי זו תקיפה", ובהמשך בסעיף 379 לחוק העונשין מוגדרת עבירת תקיפה סתם: "התוקף שלא כדין את חברו, דינו – מאסר שנתיים [...]". 
7. כפי שצוין לעיל, מרדכי דוד ניסה להיכנס למקום ההפגנה המגודר של התנועה, דומה כי על מנת להפריע ולהטריד את פעיליה, כפי שהוא עשה לא אחת, ולשם כך נצמד ונדחף בצמוד לפעילי המחאה, ובהמשך לכך, דחף אותם ונצמד אליהם תוך שהוא מתעד אותם סמוך לפניהם. בנסיבות אלה, בהחלט ייתכן כי מתקיימים יסודות עבירת תקיפה סתם.
8. סעיף 192 לחוק העונשין מגדיר את עבירת האיומים, וקובע כי "המאיים על אדם בכל דרך שהיא בפגיעה שלא כדין בגופו, בחירותו, בנכסיו, בשמו הטוב או בפרנסתו, שלו או של אדם אחר, בכוונה להפחיד את האדם או להקניטו, דינו – מאסר שלוש שנים".
9. מהמתואר לעיל, עולה כי לכאורה גם יסודותיה של עבירת האיומים מתקיימים במקרה דנן. שכן, מר דוד נצמד למר רוטמן, תוך שהוא מצלם אותו ומקלל, כאשר הדבר לכאורה נועד לפגוע בפעילות המחאה המתוכננת ובמארגניה באמצעות הפחדה ואיום. 
10. עבירת גרימת מטרד לציבור מוגדרת בסעיף 215(א) לחוק העונשין, וקובעת כך: "העושה מעשה שלא הותר בדין או נמנע מעשות דבר שחובתו לעשות לפי הדין וגורם בכך לציבור פגיעה, סכנה או הטרדה, או מפריע לו, או גורם לו אי נוחות, בשימוש בזכות הרבים, הרי זה מטרד לציבור, ודינו – מאסר שנה אחת".
11. בענייננו, התקרבות פיזית ודחיפה של אדם באופן אלים ותוך כדי קללות, כמו גם כניסה למרחב פרטי של אדם במקום פומבי, במטרה לשבש פעילות מחאה מאורגנת וחוקית המתקיימת ברשות הרבים, עשוי בהחלט להיחשב כגרימת מטרד לציבור.
12. עבירת התנהגות פסולה במקום ציבורי קבועה בסעיף 216(א) לחוק העונשין, הקובע כי: "העושה אחת מאלה, דינו – מאסר ששה חודשים: (1) מתנהג באופן פרוע או מגונה במקום ציבורי". 
13. כפי שניתן להתרשם מהסרטון המצורף לבקשה זו, מרדכי דוד פעל באופן פרוע ומגונה, כשהוא מתקרב ודוחף את פעילי התנועה, ובהם מר רוטמן, תוך כדי שהוא מקלל ומתעד אותם בצילום ממרחק קצר – באופן אשר עשוי לעלות לכדי עבירת התנהגות פסולה במקום ציבורי.
14. לפיכך, מכלול המעשים – מקים תשתית לחשד לביצוע עבירות של תקיפה, איומים, גרימת מטרד לציבור והתנהגות פסולה במקום ציבורי. 


בקשה לפתיחה בחקירה פלילית
15. ממכלול הנסיבות המתוארות לעיל, נראה כי הפרשה מחייבת פתיחה בחקירה פלילית כנגד מר דוד בגין התנהלותו, וזאת בהתאם לסעיף 59 לחוק סדר הדין הפלילי [נוסח משולב], הקובע כך:
"חקירת המשטרה (תיקון מס' 82) תשע"ח-2018
59.  נודע למשטרה על ביצוע עבירה, אם על פי תלונה ואם בכל דרך אחרת, תפתח בחקירה; אולם בעבירה שאינה פשע רשאי קצין משטרה בדרגת פקד ומעלה להורות שלא לחקור אם היה סבור שנסיבות העניין בכללותן אינן מתאימות לפתיחה בחקירה או אם היתה רשות אחרת מוסמכת על פי דין לחקור בעבירה."
16. בבג"ץ 6410/14 התנועה למען איכות השלטון בישראל נ' פרקליט המדינה (נבו 4.2.2015), נקבע כי כאשר מתעורר ספק בשאלה האם בוצעה עבירה, מוטל על רשויות החקירה לברר זאת, בדרך של חקירה פלילית או בדיקה מקדימה: 
"החובה לפתוח בחקירה, מותנית בידיעה על ביצוע עבירה (דנג"ץ 7516/03 נמרודי נ' היועץ המשפטי לממשלה (12.02.2004) [פורסם בנבו]). החוק איננו מחייב פתיחה בחקירה פלילית באופן מידי, בכל מקרה של הגשת תלונה או של אינדיקציה אחרת לביצוע עבירה. כאשר מתעורר ספק אם בוצעה עבירה, מוטל על רשויות החקירה והתביעה לברר זאת, במסגרת חקירה פלילית או במסגרת בדיקה מקדימה" (פיסקה 101 לדבריו של כבוד השופט שהם)."
17. יודגש כי מעבר להיבט הפלילי, למעשיו של מרדכי דוד יש השלכות ציבוריות כבדות משקל. מצב שבו גורם פרטי, עבריין שהורשע לא אחת במעשים פליליים, מנסה להלך אימים ולחבל במחאה לגיטימית המתקיימת באופן מאורגן ומתואם עם משטרת ישראל, באמצעות התנהגות אלימה ובלתי חוקית לכאורה כלפי פעילי המחאה, פוגע אנושות בזכות המחאה וחופש הביטוי, ומעביר מסר בעייתי ביותר בדבר שלטון החוק.
18. אשר על כן, ולנוכח חומרת הדברים האמורים לעיל, נתכבד לבקש כי תורו על פתיחה בחקירה פלילית של מרדכי דוד, וכי תפעלו למיצוי הדין עימו.
19. נוכח החשיבות הציבורית של העניין, נודה לתגובתכם בהקדם.

                    בכבוד רב,
	_______________
  יעל בלוך, עו"ד
	________________
 תמר קדם, עו"ד

